## Elisa Núñez anuncia que la Conselleria “abonarà a l’octubre a 6.298 funcionaris de l’Administració de Justícia el complement de bretxa salarial més els endarreriments pendents de l’anterior Govern del Botànic”

*** La consellera va acordar al setembre amb els sindicats esmenar l’incompliment d’este pagament, que es va aprovar en 2021 i que s’havia d’haver començat a pagar en 2022
* La titular de Justícia anuncia que en la nòmina d’octubre rebran les quanties corresponents ja actualitzades, així com la liquidació dels endarreriments pendents des de l’1 de gener de 2022
* Beneficiarà el personal dels cossos al servei de l’Administració de Justícia de Medicina Forense i el personal facultatiu de l’Institut Nacional de Toxicologia, Gestió Processal i Administrativa, Tramitació Processal i Administrativa, ajudants de Laboratori i d’Auxili Judicial**

La consellera de Justícia i Interior, Elisa Núñez, ha anunciat que la Conselleria “abonarà a l’octubre a 6.298 funcionaris de l’Administració de Justícia el complement de bretxa salarial, a través de l’augment del complement específic i del complement autonòmic transitori, ja actualitzats, així com la liquidació dels endarreriments que estaven pendents per part de l’anterior Govern del Botànic des de l’1 de gener de 2022”.

En total es destinaran 679.140 euros per al personal dels cossos al servei de l’Administració de Justícia de Medicina Forense i el personal facultatiu de l’Institut Nacional de Toxicologia, Gestió Processal i Administrativa, Tramitació Processal i Administrativa, ajudants de Laboratori i d’Auxili Judicial.

Elisa Núñez ha manifestat que el mes de setembre passat “l’equip de la Conselleria de Justícia ens vam reunir amb els representants sindicals, que ens van traslladar que encara no havien cobrat el complement de bretxa salarial, aprovat per l’anterior Consell en 2021, i que havia d’haver començat a cobrar-se en 2022, i ens vam comprometre a solucionar esta qüestió”.

En este sentit, la consellera ha explicat que “l’anterior Govern es va inventar un pegat per a racionalitzar els desfasaments en les classificacions i les taules retributives consistent en un complement autonòmic transitori i en un complement de bretxa salarial”, però “això, que s’havia de començar a pagar en 2022, encara no s’havia fet”.

“La realitat és que no havien deixat diners per a pagar-los, i des del Consell hem hagut d’habilitar fons per a pagar estos complements previstos per a l’any 2022, així com la seua actualització i els endarreriments que estaven pendents”, ha destacat la consellera.

Elisa Núñez ha afirmat que “els treballadors de l’Administració de Justícia han de cobrar un salari digne, igual en totes les regions d’Espanya i equiparat a la resta de treballadors públics de la mateixa categoria i responsabilitat en altres administracions, i no menys, com fins ara”.

Per això, a més de fer efectiu el pagament en les nòmines d’este complement de bretxa salarial, la consellera sol·licitarà al Ministeri de Justícia “que desenvolupe l’article 519 de la Llei orgànica del poder judicial, perquè els funcionaris de Justícia tinguen accés al desenvolupament de la carrera professional”.

Fecha: 13/10/2023